Ma vas oor kinders wat in geslote huis doodbrandTwee kinders wat oor die naweek in ŉ huisbrand in Jabulani in Soweto gesterf het, se ma is Maandagoggend in hegtenis geneem. Ao. Kay Makhubela, ŉ polisiewoordvoerder, het gesê die ma is aangekla van strafbare manslag en kinderverwaarlosing. Die kinders, onderskeidelik vier en ses jaar oud, is Saterdagaand dood toe hulle sonder toesig in ŉ brandende huis vasgekeer was. Die ma het hulle glo in die huis toegesluit en ŉ verwarmer aan gelos. “Die polisie het bevind die ma was nalatig om die kinders in die huis toe te sluit, met die verwarmer aan,” het Makhubela gesê. Bure moes by die huis inbreek om die kinders te red. Die kinders is na ŉ hospitaal gehaas, maar is met hul aankoms dood verklaar. Volgens Makhubela wou die kinders se ma en haar vriend glo hul liggame uit die hospitaal verwyder sonder om die polisie in kennis te stel. Die polisie het aanvanklik ŉ klagte van kinderverwaarlosing ondersoek, maar dit is na strafbare manslag verander. Die ma moet binnekort in die Protea-landdroshof verskyn. – SAPA